CELEX: 52011PC0860
Language: sl
Date: 2011-12-07
Title: Predlog UREDBA EVROPSKEGA PARLAMENTA IN SVETA o evropskih skladih tveganega kapitala

|
			
		
		
		52011PC0860
		
			Predlog UREDBA EVROPSKEGA PARLAMENTA IN SVETA o evropskih skladih tveganega kapitala /* COM/2011/0860 konč. - 2011/0417 (COD) */
			
				
		
		
			
			   	OBRAZLOŽITVENI MEMORANDUM

1.                      
OZADJE PREDLOGA

Evropski sektor
tveganega kapitala je v primerjavi s konkurenčnimi svetovnimi
središči visoke tehnologije in inovacij, predvsem Združenimi državami,
razdrobljen in razpršen. Ta razdrobljenost in razpršenost sta razlog za
statistično pomembno nenaklonjenost vlagateljev temu, da bi vlagali v
sklade tveganega kapitala: nekatere države članice imajo namenske ureditve
skladov tveganega kapitala s predpisi o sestavi portfeljev, naložbenih tehnikah
in upravičenem naložbenem cilju. Vendar večina držav članic
takšnih posebnih ureditev za sklade tveganega kapitala nima, ampak uporablja
splošne predpise o pravu družb in obveznostih prospekta za dejavnosti vseh
upraviteljev skladov, ki želijo ponuditi „zasebno plasiranje“ tveganega
kapitala v svoji državi. 
Zaradi regulativne
razdrobljenosti je za morebitne vlagatelje v „tvegani kapital“, kot so premožni
posamezniki, pokojninski skladi ali zavarovalnice, zapleteno in drago, da bi
nekatere od svojih naložb začeli usmerjati v tvegani kapital. Zaradi
regulativne razdrobljenosti specializirani skladi tveganega kapitala prav tako
ne morejo zbrati znatne količine kapitala iz tujine. 
Z zgoraj opisano
težavo je tesno povezano vprašanje, ali Evropa namenja zadostna sredstva za
financiranje inovativnih novoustanovljenih podjetij. Medtem ko so Združene
države v obdobju 2003–2010 za sklade tveganega kapitala namenile približno
131 milijard EUR, je evropskim skladom tveganega kapitala v tem
obdobju uspelo zbrati le 28 milijard EUR. 
Morebitni
vlagatelji trenutno dajejo prednost naložbam v zasebni kapital pred naložbami v
tvegani kapital. V referenčnem obdobju 2003–2010 so skladi, namenjeni
tveganemu kapitalu, znašali 64 milijard EUR od skupnih
437 milijard EUR, vloženih v širše področje zasebnega kapitala.
Tako je tvegani sklad obsegal le 14,6 % združenih sredstev, medtem ko je
zasebni kapital obsegal 85,4 % sredstev. Če se to referenčno
obdobje obravnava na letni osnovi, denarna sredstva, zbrana z zasebnim
kapitalom, v vsakem posameznem letu veliko presegajo sredstva, zbrana s
tveganim kapitalom. 
Dokler bodo
obstajale te razlike v korist zasebnega kapitala, tj. sektorja, ki vlaga v
zrele družbe in organizira prevzeme z vzvodom, se razpoložljiva sredstva ne
bodo usmerjala v lastniško financiranje za začetek in zagon podjetij, ki
so v fazi podjetniškega razvoja, v kateri se odloča, ali bo podjetje
uspešno ali ne. Pomanjkanje finančnih sredstev, ki se trenutno usmerjajo v
tvegani kapital, je neposredni razlog za neoptimalno velikost povprečnega evropskega
sklada tveganega kapitala. 
Evropski skladi
tveganega kapitala so povprečno veliko manjši, kot bi bilo za takšno vrsto
instrumenta financiranja optimalno. Medtem ko povprečni sklad tveganega
kapitala v Združenih državah v okviru upravljanja zbere
130 milijonov EUR sredstev, je obseg povprečnega evropskega
sklada tveganega kapitala približno 60 milijonov EUR. 
Zato ima tvegani
kapital trenutno majhno vlogo pri financiranju MSP. MSP so predvsem odvisna od
bančnih posojil. Več kot 80 % njihovih sredstev obsegajo
bančna posojila, medtem ko le 2 % njihovih sredstev zagotavljajo
strokovnjaki za tvegani kapital. V Združenih državah se na tak način
zagotovi 14 % sredstev. 
Te ugotovitve so
zlasti presenetljive zaradi dejstva, da so morala številna MSP od finančne
krize v letih 2008 in 2009 plačevati veliko višje obrestne mere za
bančna posojila.[1]
Poleg tega sta se zaradi finančne krize v letih 2008 in 2009 bistveno
zmanjšala zagotavljanje in razširitev kreditnih linij za MSP s strani bank,
zato sta iskanje in potreba po drugih nadomestnih virih financiranja za MSP
postala nujna.[2]
Vseeno tveganemu kapitalu zaradi pomanjkanja zadostnih virov kapitala te
očitne vrzeli ni uspelo zapolniti. 
Zaradi
neučinkovitega sektorja tveganega kapitala evropski inovatorji in
inovativna podjetja niso mogli izkoristiti svojega tržnega potenciala. To pa
slabo vpliva na globalno konkurenčnost Evrope. To trditev je mogoče potrditi
s primerjavo relativnega pomena naložb v tvegani kapital kot orodja za
financiranje (izraženo v odstotkih BDP) na zelo inovativnem trgu, kot so
Združene države (0,14 %), z evropskim povprečjem (0,03 %). 
Takšno stanje se potrdi tudi, če se oceni z vidika celotnega
portfelja skladov tveganega kapitala, ki ga upravlja posamezni upravitelj
sklada. Po najnovejših podatkih Evropskega združenja zasebnega lastniškega in
tveganega kapitala (EVCA) 98 % evropskih upraviteljev skladov tveganega
kapitala upravlja portfelj sredstev, ki ne dosega praga
500 milijonov EUR iz direktive o upraviteljih alternativnih investicijskih
skladov.[3]

Zato je te težave nujno treba odpraviti in
podpreti evropske podjetnike. Uspešen evropski trg tveganega kapitala je cilj
skupne strategije Evropa 2020,[4]
pri čemer je Evropski svet februarja 2011 pozval k odpravi preostalih
regulativnih ovir za čezmejni tvegani kapital. Kot nadaljevanje tega procesa
se je Evropska komisija v Aktu za enotni trg[5]
zavezala, da bo zagotovila, da bodo do leta 2012 skladi tveganega
kapitala, ustanovljeni v kateri koli državi članici, lahko zbirali kapital
in prosto vlagali po celotni EU. Nov okvir za sklade tveganega kapitala je prav
tako ena od prednostnih nalog akcijskega načrta za MSP [vstaviti sklic],
katerega cilj je spodbujanje rasti MSP z izboljšanjem njihovega dostopa do
finančnih sredstev. Tudi v sporočilu Komisije z naslovom Pot do
stabilnosti in rasti, ki je bilo sprejeto 12. oktobra 2011, je
spodbujanje dostopa do tveganega kapitala opredeljeno kot pomembno orodje za
povečanje rasti v EU, zato se v njem poziva k hitremu sprejetju ustreznih
predlogov Evropskega parlamenta in Sveta.[6]

Te težave so obravnavane v predlagani uredbi.
Uredba uvaja enotne zahteve za upravitelje kolektivnih naložbenih podjemov, ki
delujejo pod oznako „Evropski sklad tveganega kapitala“. Določa zahteve v
zvezi z naložbenim portfeljem, naložbenimi tehnikami in upravičenimi
podjetji, na katere se lahko osredotoči kvalificiran sklad tveganega
kapitala. Prav tako določa enotna pravila o kategorijah vlagateljev, ki
lahko vlagajo v kvalificiran sklad tveganega kapitala, in o notranji organizaciji
upraviteljev, ki tržijo takšne kvalificirane sklade. Ker bodo za upravitelje
kolektivnih naložbenih podjemov, ki delujejo pod oznako „Evropski sklad
tveganega kapitala“, veljala enaka vsebinska pravila po celotni EU, bodo ti
imeli ugodnosti zaradi enotnih zahtev po registraciji in licenci za celotno EU,
ki bodo pripomogle k ustvarjanju enakih konkurenčnih pogojev za vse
udeležence na trgu tveganega kapitala. 
Enotna pravila za sklade tveganega kapitala
lahko pomenijo tudi pomembno spodbudo za razvoj drugih področij ureditve
naložb v tvegani kapital. V bonitetnih okvirih za zavarovalnice
(Solventnost II) in banke (uredba in direktiva o kapitalskih zahtevah) so naložbe
v tvegani kapital obravnavane kot veliko tveganje za namene izračuna
kapitalskih zahtev. Komisija bo ocenila vplive takšnih zahtev in na podlagi teh
ocen opredelila, ali je treba te kapitalske zahteve srednjeročno ali
dolgoročno spremeniti. Z vzpostavitvijo okvira za sklade tveganega
kapitala za celotno EU z enotnim sklopom pravil o sestavi portfelja in pogojih
delovanja, kot jih določa ta uredba, se lahko olajša izvedba takšne ocene.

Kot je bilo poudarjeno v akcijskem načrtu
za MSP, bo skupni pojem sklada tveganega kapitala dobro izhodišče za
nadaljnje iskanje rešitev za davčna vprašanja, ki lahko ovirajo
čezmejne naložbe takšnih skladov, z državami članicami. Komisija bo v
letu 2012 končala preučevanje davčnih ovir za čezmejne
naložbe v tvegani kapital, da bo lahko leta 2013 predstavila rešitve,
katerih cilj je odprava ovir ob hkratnem preprečevanju izogibanja plačevanju
davkov in davčnim utajam. Takšne rešitve so sicer neodvisne od te uredbe,
vendar jo pomembno dopolnjujejo, da se lahko razvije v celoti delujoč trg
za sklade tveganega kapitala in MSP v EU. Z njimi bi se zagotovilo učinkovito
gibanje kapitala v kvalificirane sklade tveganega kapitala in na koncu v
kvalificirana portfeljska podjetja, v katera skladi vlagajo. 
Predlagana uredba dopolnjuje predlagano uredbo
o evropskih skladih za socialno podjetništvo. Cilj obeh predlogov je
doseči različne cilje, pri čemer se bosta, če bosta
sprejeta, uporabljala hkrati kot samostojna pravna akta, neodvisna drug od
drugega. 

2.                      
REZULTATI POSVETOVANJ Z ZAINTERESIRANIMI STRANMI IN OCEN UČINKA
2.1.                
Posvetovanje z zainteresiranimi stranmi

Delo na področju tveganega kapitala se je
začelo leta 1998, ko je Komisija že v svojem sporočilu o
akcijskem načrtu za tvegani kapital priznala pomembnost vzpostavitve dobro
delujočega trga tveganega kapitala[7]
s tveganim kapitalom kot bistvenim elementom.[8]
Od takrat je Komisija prek tematskih delavnic, posvetovanj in skupin
strokovnjakov zbrala dodatne dokaze v zvezi z obstoječimi pravnimi,
regulativnimi in davčnimi ovirami, ki preprečujejo optimalno
delovanje trgov tveganega kapitala. 
Službe Komisije so 15. junija 2011
začele javno posvetovanje[9]
o ključnih elementih morebitnega evropskega okvira za sklade tveganega
kapitala, ki se je končalo 10. avgusta 2011. Prejetih je bilo
48 odgovorov, ki so na voljo na spletni strani http://ec.europa.eu/internal_market/consultations/2011/venture_capital_en.htm.

2.2.                
Ocena učinka

Komisija je v skladu s politiko o „boljši
zakonodaji“ izvedla oceno učinka za možnosti politike. Te vsebujejo
več različnih možnosti:
·                        
uvedbo nove licence za tvegani kapital v smislu
Direktive 2011/61/EU (direktiva o upraviteljih alternativnih
investicijskih skladov); 
·                        
znižanje ali odpravo pragov iz direktive o
upraviteljih alternativnih investicijskih skladov;
·                        
oblikovanje posebnih pravil za tvegani kapital kot
del izvedbenih določb direktive o upraviteljih alternativnih
investicijskih skladov („raven 2“);
·                        
uvedbo licence za tvegani kapital kot samostojnega
pravnega instrumenta;
·                        
vzpostavitev upravne mreže za zagotavljanje vzajemnega
priznavanja nacionalnih predpisov, ki urejajo tvegani kapital ali „zasebno
plasiranje“. 
Vse te možnosti so bile analizirane glede na
splošne cilje, in sicer doseganje večje konkurenčnosti evropskih MSP
na svetovnem trgu, ter tudi glede na bolj specifične in operativne cilje
te pobude: (i) uvedbo evropske oznake „sklad tveganega kapitala“, (ii) vzpostavitev
evropskega sistema za spodbujanje čezmejnega zbiranja sredstev s strani
skladov tveganega kapitala in (iii) oblikovanje skupnega regulativnega pristopa
za urejanje takšnih skladov, vključno z vzpostavitvijo mreže za
regulativno sodelovanje pri nadzoru takšnih investicijskih skladov. 
Analizirani so bili tudi učinki,
vključno s stroški in koristmi za upravitelje skladov tveganega kapitala,
MSP, družbo, celotno gospodarstvo, okolje in svetovni okvir. Na podlagi te
analize je treba dati prednost uvedbi licence za tvegani kapital kot
samostojnega instrumenta. Pričakuje se, da bo učinek prednostne
možnosti koristil upraviteljem skladov tveganega kapitala z izboljšanjem
njihovih pogojev delovanja v EU, zaradi česar bi se potem povečala
skladnost in zmanjšali upravni stroški ter odprle nove možnosti za zbiranje
sredstev. Na podlagi tega bi nastalo več poslovnih priložnosti, več
sredstev pa bi se usmerilo v mlada in inovativna MSP, ki bi tako lahko
povečala konkurenčnost in rast evropskega gospodarstva. 
Pripombe odbora za oceno učinka, izražene
v mnenju z dne 11. novembra, so bile upoštevane. Zlasti je bila
podkrepljena analiza težav s pojasnitvijo, v kakšnem obsegu je mogoče
nizke stopnje čezmejnega zbiranja tveganega kapitala pripisati
razdrobljenosti predpisov v EU. Možnosti se bolje navezujejo na posamezne
opredeljene težave, analiza njihovih učinkov pa je bolj poglobljena.
Nazadnje so bile dodatno pojasnjene ureditve glede spremljanja in skladnosti.

3.                      
PRAVNI ELEMENTI PREDLOGA
3.1.                
Pravna podlaga

Predlog temelji na
členu 114 PDEU, ki je najprimernejša pravna podlaga na tem
področju. Cilj predloga je predvsem izboljšanje zanesljivosti in pravne
varnosti dejavnosti trženja, ki jih izvajajo upravitelji, ki uporabljajo oznako
„Evropski sklad tveganega kapitala“. Za doseganje tega cilja predlog uvaja
enotne standarde za sestavo portfelja „evropskih skladov tveganega kapitala“,
naložbene instrumente, ki jih takšni skladi lahko uporabljajo, in naložbene
cilje, ki so upravičeni do financiranja iz kolektivnih naložbenih skladov,
ki delujejo pod oznako „Evropski sklad tveganega kapitala“. 
Predlog uvaja tudi enotna pravila o
kategorijah vlagateljev, ki so upravičeni do vlaganja v „evropske sklade
tveganega kapitala“. Uredba je najustreznejši pravni instrument za uvedbo
enotnih zahtev za vse udeležence na trgu tveganega kapitala, tj. vlagatelje v
tvegani kapital, sklade tveganega kapitala in ciljne družbe za financiranje s
tveganim kapitalom. Uredba je tudi najustreznejši instrument za določanje
enotnih pravil o tem, kdo je lahko vlagatelj v tvegani kapital in kdo lahko
uporablja oznako „Evropski sklad tveganega kapitala“, ter o vrstah podjetij, ki
lahko prejmejo finančna sredstva iz takšnih kvalificiranih skladov.
Nazadnje je uredba najustreznejši instrument za zagotovitev, da za vse
udeležence veljajo enotne zahteve v zvezi z vpisom v „evropske sklade tveganega
kapitala“, uporabljenimi naložbenimi strategijami in naložbenimi orodji, ki jih
uporabljajo „evropski skladi tveganega kapitala“. 

3.2.                
Subsidiarnost in sorazmernost

Bistveni cilj predloga je, da se ustvari
zaupanja vredno, varno in pravno stabilno tržno okolje za trženje evropskih
skladov tveganega kapitala. Določitev bistvenih značilnosti Evropskega
sklada tveganega kapitala v smislu sestave njegovega portfelja, naložbenih
orodij, naložbenih ciljev in upravičenih skupin vlagateljev ne more biti
prepuščena presoji držav članic, ker bi to povzročilo
različno in neskladno uporabo teh ključnih zahtev v celotni EU.
Enotne opredelitve in zahteve glede poslovanja morajo zato imeti ključno
vlogo pri določanju sklopa pravil za evropski trg za sklade tveganega
kapitala v EU in njihove upravitelje. Poleg tega morajo za vse upravitelje
kolektivnih naložbenih skladov, ki poslujejo na tem trgu pod oznako „Evropski
sklad tveganega kapitala“, veljati iste organizacijske zahteve in zahteve glede
vodenja poslov. 
V zvezi z registracijo in nadzorom
upraviteljev „evropskih skladov tveganega kapitala“ je cilj predloga zagotoviti
ravnovesje med potrebo po učinkovitem nadzoru evropskih skladov tveganega
kapitala, interesom pristojnih nacionalnih organov v državi članici, v
kateri imajo takšni skladi sedež ali so na voljo upravičenim kategorijam vlagateljev,
in usklajevalno vlogo Evropskega organa za vrednostne papirje in trge (ESMA).
Zaradi nemotenega postopka nadzora bo pristojni organ v državi članici, v
kateri ima upravitelj kvalificiranega „Evropskega sklada tveganega kapitala“
sedež, preveril registracijske dokumente, ki jih bo predložil upravitelj, ki je
vložnik zahtevka, in ocenil, ali ta zagotavlja zadostno jamstvo glede svoje
sposobnosti za skladnost z zahtevami Uredbe, ter ga na podlagi tega
registriral. Pri nadzoru registriranega upravitelja bo pristojni organ, ki je
upravitelja registriral, sodeloval s pristojnimi organi v državah
članicah, v katerih se kvalificiran sklad trži. ESMA bo vzdrževal
centralno zbirko podatkov, ki vključuje vse registrirane upravitelje,
upravičene do uporabe oznake „Evropski sklad tveganega kapitala“.
Kar zadeva sorazmernost, predlog zagotavlja
ustrezno ravnovesje med javnim interesom za spodbujanje razvoja likvidnejših
trgov tveganega kapitala in stroškovno učinkovitostjo predlaganih ukrepov.
Z enostavnim sistemom registracije je v predlogu v celoti upoštevana potreba po
ravnovesju med varnostjo in zanesljivostjo, ki sta povezani z uporabo oznake
„Evropski sklad tveganega kapitala“, ter učinkovitim delovanjem trga
tveganega kapitala in stroški za njegove različne zainteresirane strani. 

3.3.                
Skladnost s členoma 290 in 291 PDEU

Komisija je 23. septembra 2009
sprejela predloge uredb o ustanovitvi Evropskega bančnega organa (EBA),
Evropskega organa za zavarovanja in poklicne pokojnine (EIOPA) ter Evropskega
organa za vrednostne papirje in trge (ESMA). V zvezi s tem Komisija opozarja na
svoje izjave v zvezi s členoma 290 in 291 PDEU, ki jih je dala
ob sprejetju uredb o ustanovitvi evropskih nadzornih organov: „Komisija v zvezi
s postopkom sprejemanja regulativnih standardov poudarja edinstven značaj
sektorja finančnih storitev, ki izhaja iz Lamfalussyjeve strukture in je
izrecno priznan v izjavi št. 39 k PDEU. Vendar ima Komisija resne dvome o
tem, ali so omejitve glede njene vloge pri sprejemanju delegiranih aktov in izvedbenih
ukrepov skladne s členoma 290 in 291 PDEU.“

3.4.                
Predstavitev predloga

Člen 1 – Predmet
Člen 1
opredeljuje predmet predvidene uredbe. Člen jasno določa, da bo
oznaka „Evropski sklad tveganega kapitala“ rezervirana le za upravitelje
skladov, ki bodo delovali v skladu s sklopom enotnih meril kakovosti, ki se
uporabljajo za trženje njihovih kvalificiranih skladov tveganega kapitala v
celotni Uniji. V zvezi s tem je v členu 1 poudarjen cilj, da je treba
določiti enoten koncept glede tega, kaj je kvalificiran sklad tveganega
kapitala. Ta koncept je oblikovan tako, da se zagotovi nemoteno trženje takšnih
skladov v celotni Uniji.
Člen 2 – Področje uporabe
Člen 2
določa, da se ta uredba uporablja za upravitelje kolektivnih naložbenih
podjemov iz člena 3(b) te uredbe, če imajo ti upravitelji sedež
v Uniji in jih je registriral pristojni organ njihove matične države
članice v skladu z Direktivo 2011/61/EU ter če upravljajo
portfelje kvalificiranih skladov tveganega kapitala, katerih upravljana
sredstva skupaj ne presegajo praga 500 milijonov EUR.
Člen 3 – Opredelitev pojmov
Člen 3
vsebuje glavne opredelitve pojmov, ki opredeljujejo področje uporabe
predlagane uredbe. Opredeljeni so ključni koncepti, kot so kvalificiran
sklad tveganega kapitala, kvalificirana naložbena orodja in kvalificirani
naložbeni cilji. Bistven cilj teh opredelitev je jasna razmejitev med pojmom
kvalificiranega sklada tveganega kapitala in drugimi skladi, ki uporabljajo
druge, manj specializirane naložbene strategije, na primer zasebni kapital. 
V skladu s ciljem natančne opredelitve kvalificiranih skladov, v
skladu s katero ima upravitelj sklada tveganega kapitala ugodnosti na podlagi
pravic iz te uredbe, člen 3(a) določa, da kvalificiran
sklad tveganega kapitala pomeni sklad, ki vsaj 70 % svojih združenih
kapitalskih vložkov in neporabljenega kapitala na vpoklic nameni za naložbe v
mala in srednje velika podjetja (MSP), ki izdajajo lastniške ali navidezne
lastniške instrumente neposredno vlagatelju v tvegani kapital („naložbeni
cilji“). To pomeni, da se morajo na primer stroški poslovanja, ki se lahko po
dogovoru z vlagatelji zaračunajo kvalificiranemu skladu tveganega
kapitala, kriti iz preostalih 30 % kapitalskih vložkov na vpoklic. 
Pojasniti je treba, da mora sklad tveganega
kapitala te instrumente pridobiti neposredno iz MSP, ki jih izdaja. Neposredna
pridobitev je bistveno varovalo, ker se zaradi nje kvalificirani skladi
tveganega kapitala razlikujejo od širše kategorije skladov zasebnega kapitala
(ki trgujejo z izdanimi vrednostnimi papirji na sekundarnih trgih).
Člen 3 vsebuje dodatne opredelitve, potrebne za uporabo predlagane
uredbe. 
Člen 4 – Uporaba oznake „Evropski
sklad tveganega kapitala“ 
Člen 4
vsebuje ključno načelo, da so le skladi, ki izpolnjujejo enotna
merila iz te uredbe, upravičeni do uporabe oznake „Evropski sklad
tveganega kapitala“ za trženje kvalificiranih skladov tveganega kapitala v
celotni Uniji. 
Člen 5 – Sestava portfelja
Člen 5
vsebuje podrobne določbe o sestavi portfelja, ki je značilna za Evropski
sklad tveganega kapitala. V zvezi s tem člen 5 vsebuje enotna pravila
o naložbenih ciljih za kvalificirane sklade tveganega kapitala, upravičena
naložbena orodja in pravila o omejitvah, ki jih je treba upoštevati pri
povečanju izpostavljenosti kvalificiranega sklada tveganega kapitala. Da
se kvalificiranim skladom tveganega kapitala omogoči določena stopnja
prožnosti pri njihovem naložbenem in likvidnostnem upravljanju, bi bilo
dovoljeno sekundarno trgovanje, katerega prag ne presega 30 % združenih
kapitalskih vložkov in nevpoklicanih kapitalskih naložb. 
Člen 6 – Upravičeni
vlagatelji
Člen 6
vsebuje podrobne določbe o vlagateljih, ki so upravičeni do vlaganja
v kvalificirane sklade tveganega kapitala: v skladu s tem členom se lahko
kvalificirani skladi tržijo le vlagateljem, ki so v Direktivi 2004/39/ES
priznani kot poklicni vlagatelji. Trženje drugim vlagateljem, kot so nekateri
premožni posamezniki, je dovoljeno, če ti v sklad vpokličejo
minimalno vrednost 100 000 EUR ter če upravitelj sklada upošteva
nekatere postopke, na podlagi katerih se razumno prepriča, da so ti drugi
vlagatelji sposobni sprejemati lastne odločitve o naložbah in razumejo
zadevna tveganja. 
Člen 7 – Pravila ravnanja in
izogibanje nasprotju interesov
Člen 7
vsebuje splošna načela, ki urejajo vedenje upravitelja kvalificiranega
tveganega kapitala, predvsem v zvezi z opravljanjem njegovih dejavnosti in
odnosom do vlagateljev. 
Člen 8 – Nasprotje interesov 
Člen 8
vsebuje pravila za obravnavanje nasprotja interesov s strani upravitelja
tveganega kapitala. Ta pravila zahtevajo tudi, da ima upravitelj vzpostavljene
potrebne organizacijske in upravne ureditve za zagotovitev ustreznega
obravnavanja nasprotja interesov. 
Člen 9 – Druge organizacijske
zahteve
Člen 9
določa, da ima upravitelj sklada tveganega kapitala na voljo ustrezne
človeške in tehnične vire ter zadostna lastna sredstva, potrebna za
pravilno upravljanje kvalificiranih skladov tveganega kapitala. 
Člen 10 – Vrednotenje 
Člen 10
obravnava vrednotenje sredstev kvalificiranega sklada tveganega kapitala.
Pravila o tem morajo biti določena v statutih posameznih kvalificiranih
skladov tveganega kapitala. Člen 11 – Letno poročilo 
Člen 11
vsebuje pravila o letnih poročilih, ki jih morajo upravitelji skladov
tveganega kapitala pripraviti v zvezi s kvalificiranimi skladi tveganega
kapitala, ki jih upravljajo. V poročilu morajo biti opisane sestava
portfelja sklada in dejavnosti preteklega leta.
Člen 12 – Razkrivanje informacij
vlagateljem
Člen 12
vsebuje ključne zahteve po razkritju, ki so obvezne za upravitelja sklada
tveganega kapitala v zvezi s kvalificiranimi skladi tveganega kapitala. Te
zahteve zlasti določajo predpogodbene obveznosti razkritja v zvezi z
naložbeno strategijo in cilji kvalificiranega sklada, naložbenimi instrumenti,
ki se uporabljajo, informacijami o stroških in povezanih bremenitvah ter
profilom tveganja/donosa naložbe, ki jo predlaga kvalificiran sklad. To
vključuje tudi informacije o načinu izračuna prejemkov
upravitelja sklada tveganega kapitala. 
Člen 13 – Nadzor 
Člen 13
določa, da zaradi zagotovitve, da bo lahko pristojni organ matične
države članice nadziral skladnost upravitelja sklada tveganega kapitala z
enotnimi zahtevami iz te uredbe, upravitelj sklada tveganega kapitala obvesti
pristojni organ o svoji nameri trženja kvalificiranih skladov tveganega
kapitala pod oznako „Evropski sklad tveganega kapitala“. Upravitelj zagotovi
tudi ustrezne informacije o ureditvah za skladnost s to uredbo in o skladih, ki
jih namerava tržiti. Pristojni organ po potrditvi popolnosti zahtevanih informacij
in ustreznosti ureditev za skladnost z zahtevami iz te uredbe registrira
upravitelja sklada tveganega kapitala. Registracija je veljavna v celotni Uniji
in upravitelju sklada tveganega kapitala omogoča, da kvalificirane sklade
tveganega kapitala trži pod oznako „evropski skladi tveganega kapitala“.
Člen 14 – Posodobitev informacij
o kvalificiranih skladih tveganega kapitala 
Člen 14
vsebuje pravila o okoliščinah, v katerih je treba posodobiti informacije,
predložene pristojnemu organu v matični državi članici. 
Člen 15 – Čezmejno
obveščanje
Člen 15
opisuje postopek čezmejnega obveščanja med pristojnimi nadzornimi
organi, ki se začne z registracijo upravitelja sklada tveganega kapitala. 
Člen 16 – Zbirka podatkov ESMA
Člen 16
določa, da ESMA vzdržuje centralno zbirko podatkov, ki vključuje vse
kvalificirane sklade tveganega kapitala, registrirane v celotni Uniji. 
Člen 17 – Nadzor s strani
pristojnega organa
Člen 17
določa, da pristojni organ matične države članice nadzoruje
upoštevanje zahtev iz te uredbe.
Člen 18 – Nadzorna pooblastila
Člen 18
določa seznam nadzornih pooblastil, ki jih imajo na voljo pristojni organi
za zagotavljanje skladnosti z enotnimi merili iz Uredbe. 
Člen 19 – Sankcije
Člen 19
vsebuje določbe o sankcijah za zagotavljanje pravilnega izvrševanja zahtev
iz te uredbe. 
Člen 20 – Kršitev ključnih
določb
Člen 20
določa, da je treba kršitev ključnih določb te uredbe, kot so
določbe o sestavi portfelja, upravičenih vlagateljih in uporabi
oznake „Evropski sklad tveganega kapitala“, sankcionirati s prepovedjo uporabe
oznake in izbrisom upravitelja sklada tveganega kapitala iz registra.
Člen 21 – Sodelovanje pri nadzoru
Člen 21
vsebuje pravila o izmenjavi informacij o nadzoru med pristojnimi organi v
matični državi članici in državah članicah gostiteljicah ter
ESMA. 
Člen 22 – Poslovna skrivnost
Člen 22
vsebuje določbe o zahtevani stopnji poslovne skrivnosti, ki jo morajo
upoštevati vsi zadevni nacionalni organi ter Evropski organ za vrednostne
papirje in trge (ESMA). 
Člen 23 – Pogoji za pooblastilo
Člen 23
določa pogoje, pod katerimi je Komisija pooblaščena za sprejetje
delegiranih aktov.
Člen 24 – Pregled 
Člen 24
vsebuje klavzule o pregledu predlagane Uredbe in morebitnih predlogih Komisije
za njene spremembe. 

4.                      
PRORAČUNSKE POSLEDICE 

Predlog nima proračunskih posledic. 
2011/0417 (COD)
Predlog
UREDBA EVROPSKEGA PARLAMENTA IN SVETA
o evropskih skladih tveganega kapitala 
(Besedilo velja za EGP)
EVROPSKI PARLAMENT IN SVET EVROPSKE
UNIJE STA –
ob upoštevanju Pogodbe o delovanju Evropske
unije in zlasti člena 114 Pogodbe,
ob upoštevanju predloga Evropske komisije[10],
po posredovanju osnutka zakonodajnega akta
nacionalnim parlamentom,
ob upoštevanju mnenja Evropske centralne banke[11],
ob upoštevanju mnenja Evropskega
ekonomsko-socialnega odbora[12],
v skladu z rednim zakonodajnim postopkom, 
ob upoštevanju naslednjega:
(1)              
S tveganim kapitalom se zagotavljajo finančna
sredstva podjetjem, ki so običajno zelo majhna, so v začetnih fazah svojega
obstoja ter imajo velik potencial za rast in širitev. Poleg tega skladi
tveganega kapitala tem podjetjem zagotavljajo pomembno strokovno znanje in
izkušnje, poslovne stike, vrednost blagovne znamke in strateško svetovanje.
Skladi tveganega kapitala z zagotavljanjem finančnih sredstev in
svetovanja tem podjetjem spodbujajo gospodarsko rast, prispevajo k ustvarjanju
delovnih mest, povečujejo število inovativnih podjetij, pospešujejo
njihove naložbe v raziskave in razvoj ter spodbujajo podjetništvo, inovacije in
konkurenčnost v Uniji.
(2)              
Določiti je treba skupni okvir pravil v zvezi
z uporabo oznake „Evropski sklad tveganega kapitala“, zlasti sestavo portfelja
skladov, ki delujejo pod to oznako, njihove upravičene naložbene cilje,
naložbena orodja, ki jih lahko uporabljajo, in kategorije vlagateljev, ki so
upravičeni do vlaganja v takšne sklade, z enotnimi pravili v Uniji. Brez
takšnega skupnega okvira obstaja tveganje, da države članice sprejemajo
različne ukrepe na nacionalni ravni, kar bi neposredno negativno vplivalo
na dobro delovanje notranjega trga in ga oviralo, saj bi za sklade tveganega
kapitala, ki želijo delovati v celotni Uniji, v različnih državah
članicah veljala različna pravila. Poleg tega bi lahko različne
zahteve glede kakovosti sestave portfelja, naložbenih ciljev in
upravičenih vlagateljev povzročile različne stopnje varstva
vlagateljev ter ustvarile nejasnost v zvezi z naložbenim predlogom, povezanim z
„evropskim skladom tveganega kapitala“. Vlagatelji morajo imeti tudi možnost
primerjave naložbenih predlogov različnih skladov tveganega kapitala.
Odpraviti je treba bistvene ovire za čezmejno zbiranje sredstev prek
skladov tveganega kapitala in preprečiti izkrivljanje konkurence med temi
skladi ter preprečiti, da bi v prihodnosti nastale podobne ovire pri
trgovanju in bistvena izkrivljanja konkurence. Zato je ustrezna pravna podlaga
člen 114 PDEU, kot se razlaga v skladu s stalno sodno prakso
Sodišča Evropske unije.
(3)              
Sprejeti je treba uredbo, ki bo določila
enotna pravila za evropske sklade tveganega kapitala in naložila ustrezne
obveznosti njihovim upraviteljem v vseh državah članicah, ki želijo zbirati
kapital v celotni Uniji v okviru oznake „Evropski sklad tveganega kapitala“. S
temi zahtevami je treba zagotoviti zaupanje vlagateljev, ki želijo vlagati v
sklade tveganega kapitala. 
(4)              
Z opredelitvijo zahtev glede kakovosti pri uporabi
oznake „Evropski sklad tveganega kapitala“ v obliki uredbe bi se zagotovilo, da
se bodo te zahteve neposredno uporabljale za upravitelje kolektivnih naložbenih
podjemov, ki zbirajo sredstva z uporabo te oznake. Tako bi se s preprečevanjem
obstoja različnih nacionalnih zahtev, ki so posledica prenosa Direktive,
zagotovili enotni pogoji za uporabo te oznake. Na podlagi te uredbe bi morali
upravitelji kolektivnih naložbenih podjemov, ki uporabljajo to oznako,
upoštevati enaka pravila v celotni Uniji, s čimer bi se tudi povečalo
zaupanje vlagateljev, ki želijo vlagati v sklade tveganega kapitala. Z uredbo
bi se zmanjšala tudi regulativna zapletenost in upraviteljevi stroški za
skladnost s pogosto različnimi nacionalnimi pravili, ki urejajo sklade
tveganega kapitala, zlasti za upravitelje, ki želijo kapital zbirati
čezmejno. Prav tako bi morala uredba prispevati k odpravi izkrivljanja
konkurence. 
(5)              
Za pojasnitev donosa med to uredbo ter pravili za
kolektivne naložbene podjeme in njihove upravitelje je treba določiti, da
se mora ta uredba uporabljati le za upravitelje kolektivnih naložbenih
podjemov, ki niso KNPVP v skladu s členom 1 Direktive 2009/65/ES
Evropskega parlamenta in Sveta z dne 13. julija 2009 o usklajevanju
zakonov in drugih predpisov o kolektivnih naložbenih podjemih za vlaganja v
prenosljive vrednostne papirje (KNPVP),[13]
ki so bili ustanovljeni v Uniji in so registrirani pri pristojnem organu v
matični državi članici v skladu z Direktivo 2011/61/EU
Evropskega parlamenta in Sveta z dne 8. junija 2011 o upraviteljih
alternativnih investicijskih skladov in spremembah direktiv 2003/41/ES in
2009/65/ES ter uredb (ES) št. 1060/2009 in (EU) št. 1095/2010[14]. Poleg tega se mora ta uredba
uporabljati le za upravitelje, ki upravljajo portfelje kvalificiranih skladov
tveganega kapitala, katerih upravljana sredstva skupaj ne presegajo praga
500 milijonov EUR. Da bo izračun tega praga operativen, je treba
na Komisijo prenesti pooblastila za sprejemanje aktov v skladu s členom 290
Pogodbe o delovanju Evropske unije v zvezi z določitvijo izračuna
tega praga. Komisija mora pri izvajanju teh pooblastil za zagotavljanje
skladnosti pravil o kolektivnih naložbenih podjemih upoštevati ukrepe, ki jih
je sprejela v skladu s členom 3(6)(a) Direktive 2011/61/EU.
(6)              
Če se upravitelji kolektivnih naložbenih
podjemov ne odločijo za uporabo oznake „Evropski sklad tveganega
kapitala“, se ta uredba ne sme uporabljati. V teh primerih se še naprej
uporabljajo veljavna nacionalna pravila in splošna pravila Unije. 
(7)              
Ta uredba mora določiti enotna pravila o
značilnostih kvalificiranih skladov tveganega kapitala, predvsem o
portfeljskih podjetjih, v katera bo dovoljeno vlaganje kvalificiranih skladov
tveganega kapitala, in naložbenih instrumentih, ki bodo uporabljeni. To je potrebno
za jasno razmejitev med pojmom kvalificiranega sklada tveganega kapitala in
drugimi alternativnimi naložbenimi skladi, ki uporabljajo druge, manj
specializirane naložbene strategije, na primer zasebni kapital. 
(8)              
V skladu s ciljem natančne opredelitve kolektivnih
naložbenih podjemov, ki bodo vključeni v to uredbo, ter da se zagotovi
njihovo osredotočenje na zagotavljanje kapitala malim podjetjem v
začetnih fazah delovanja, mora biti oznaka „Evropski sklad tveganega
kapitala“ omejena le na sklade, ki vsaj 70 % svojih združenih kapitalskih
vložkov in neporabljenega kapitala na vpoklic namenijo za naložbe v takšna
podjetja v obliki lastniških ali navideznih lastniških instrumentov. 
(9)              
Za zagotovitev bistvenega varovala, in sicer da se
kvalificirani skladi tveganega kapitala iz te uredbe razlikujejo od širše
kategorije alternativnih investicijskih skladov, ki trgujejo z izdanimi
vrednostnimi papirji na sekundarnih trgih, je treba zagotoviti, da
kvalificirani skladi tveganega kapitala vlagajo le v neposredno izdane
instrumente. 
(10)          
Da se upraviteljem skladov tveganega kapitala
omogoči določena stopnja prožnosti pri naložbenem in likvidnostnem
upravljanju njihovih kvalificiranih skladov tveganega kapitala, mora biti
sekundarno trgovanje dovoljeno do praga, ki ne presega 30 % združenih
kapitalskih vložkov in nevpoklicanih kapitalskih naložb. Kratkoročni
deleži v denarnih sredstvih in njihovih ustreznikih se pri izračunu tega
praga ne smejo upoštevati.
(11)          
Za zagotovitev, da bo oznaka „Evropski sklad
tveganega kapitala“ zanesljiva in lahko prepoznavna za vlagatelje v celotni
Uniji, mora ta uredba določati, da so pri trženju kvalificiranih skladov
tveganega kapitala po Uniji do uporabe oznake „Evropski sklad tveganega
kapitala“ upravičeni le upravitelji skladov tveganega kapitala, ki
izpolnjujejo enotna merila kakovosti iz te uredbe. 
(12)          
Za zagotovitev ločenega in prepoznavnega
profila kvalificiranih skladov tveganega kapitala, ki ustreza svojemu namenu,
je treba določiti enotna pravila o sestavi portfelja in naložbenih
tehnikah, ki so dovoljene za takšne kvalificirane sklade. 
(13)          
Za zagotovitev, da kvalificirani skladi tveganega
kapitala ne prispevajo k razvoju sistemskih tveganj, ter da se takšni skladi s
svojimi naložbenimi dejavnostmi osredotočajo na podpiranje kvalificiranih
portfeljskih družb, izposojanje ali finančni vzvodi na ravni sklada ne
smejo biti dovoljeni. Vendar morajo biti za omogočanje, da lahko sklad
pokrije izredne potrebe po likvidnosti, ki se lahko pojavijo v obdobju od
vlagateljevega poziva za kapital na vpoklic do dejanskega prejetja kapitala na
račune, dovoljena kratkoročna posojila. 
(14)          
Za zagotovitev, da se kvalificirani skladi
tveganega kapitala tržijo le vlagateljem z znanjem, izkušnjami in
zmogljivostjo, da se soočijo s tveganji teh skladov, in za ohranitev
zaupanja vlagateljev v kvalificirane sklade tveganega kapitala je treba
določiti nekatera posebna varovala. Zato je treba kvalificirane sklade
tveganega kapitala na splošno tržiti le vlagateljem, ki so profesionalne
stranke ali se lahko štejejo za profesionalne stranke v skladu z
Direktivo 2004/39/ES Evropskega parlamenta in Sveta z dne 21. aprila 2004
o trgih finančnih instrumentov in o spremembah direktiv
Sveta 85/611/EGS, 93/6/EGS in Direktive 2000/12/ES Evropskega
parlamenta in Sveta ter o razveljavitvi Direktive Sveta 93/22/EGS[15]. Ta kategorija vključuje
upravitelje sklada tveganega kapitala, ki sami vlagajo v sklade tveganega
kapitala. Vendar je za zagotavljanje dovolj širokega nabora vlagateljev za
naložbe v sklade tveganega kapitala zaželeno tudi, da imajo dostop do
kvalificiranih skladov tveganega kapitala nekateri drugi vlagatelji,
vključno s posamezniki z visoko neto vrednostjo. Vendar je treba za te
druge vlagatelje določiti posebna varovala, da se zagotovi trženje
kvalificiranih skladov tveganega kapitala samo vlagateljem z ustreznim profilom
za izvajanje takšnih naložb. Ta varovala izključujejo trženje z uporabo
rednih varčevalnih shem.
(15)          
Za zagotavljanje, da oznako „Evropski sklad
tveganega kapitala“ uporabljajo samo upravitelji sklada tveganega kapitala, ki
izpolnjujejo enotna merila kakovosti glede ravnanja na trgu, mora ta uredba
določati pravila o poslovanju in razmerju upravitelja sklada tveganega
kapitala z njegovimi vlagatelji. Iz istega razloga mora ta uredba določati
enotne pogoje glede obravnave nasprotij interesov takšnih upraviteljev. Ta
pravila morajo določati tudi, da ima upravitelj urejene potrebne
organizacijske in upravne dogovore za zagotavljanje ustreznega obravnavanja
nasprotja interesov. 
(16)          
Za zagotovitev integritete oznake „Evropski sklad
tveganega kapitala“ mora ta uredba vsebovati tudi merila kakovosti v zvezi z
organizacijo upravitelja sklada tveganega kapitala. Zato mora ta uredba
določati enotne in sorazmerne zahteve zaradi potrebe po vzdrževanju
ustreznih tehničnih in človeških virov ter zadostnih lastnih sredstev
za pravilno upravljanje kvalificiranih skladov tveganega kapitala. 
(17)          
Zaradi varstva vlagateljev je treba zagotoviti
ustrezno vrednotenje sredstev kvalificiranega sklada tveganega kapitala. Zato
morajo statuti kvalificiranih skladov tveganega kapitala vsebovati pravila o
vrednotenju sredstev. S tem je treba zagotoviti integriteto in preglednost
vrednotenja.
(18)          
Za zagotovitev, da upravitelji skladov tveganega
kapitala, ki uporabljajo oznako „Evropski skladi tveganega kapitala“, v
zadostni meri poročajo o svojih dejavnostih, je treba vzpostaviti enotna
pravila o letnih poročilih. 
(19)          
Za zagotavljanje, da vlagatelji verjamejo v
integriteto oznake „evropski sklad tveganega kapitala“, lahko oznako
uporabljajo samo upravitelji skladov tveganega kapitala s popolnoma pregledno
naložbeno politiko in naložbenimi cilji. Ta uredba mora zato določati
enotna pravila o zahtevah po razkritju, ki so obvezna za upravitelja sklada
tveganega kapitala v zvezi z njegovimi vlagatelji. Zlasti morajo obstajati
predpogodbene zahteve po razkritju v zvezi z naložbeno strategijo in cilji
kvalificiranih skladov tveganega kapitala, uporabljenimi naložbenimi
instrumenti, informacijah o stroških in povezanih bremenitvah ter profilu
tveganja/donosa naložbe, ki jo predlaga kvalificirani sklad. Da bi se dosegla
visoka stopnja preglednosti, morajo takšne zahteve po razkritju
vključevati tudi informacije o tem, kako se izračunajo prejemki
upravitelja sklada tveganega kapitala.
(20)          
Za zagotavljanje učinkovitega nadzora enotnih
zahtev iz te uredbe pristojni organ matične države članice nadzoruje
skladnost upravitelja sklada tveganega kapitala z enotnimi zahtevami iz te
uredbe. Zato mora upravitelj kvalificiranega tveganega kapitala, ki želi svoje
kvalificirane sklade tržiti pod oznako „Evropski sklad tveganega kapitala“, o
tem obvestiti pristojni organ svoje matične države članice. Pristojni
organ mora registrirati upravitelja sklada tveganega kapitala, če so
zagotovljene vse potrebne informacije in so vzpostavljene ustrezne ureditve za
skladnost z zahtevami te uredbe. Ta registracija mora veljati v celotni Uniji. 
(21)          
Za zagotavljanje učinkovitega nadzora
skladnosti z enotnimi merili iz te uredbe mora ta uredba vsebovati pravila o
okoliščinah, v katerih je treba posodobiti informacije, ki se zagotovijo
pristojnemu organu v matični državi članici. 
(22)          
Za učinkovit nadzor zahtev iz te uredbe mora
ta uredba določati tudi postopek za čezmejna obvestila med
pristojnimi nadzornimi organi, ki se sproži z registracijo upravitelja sklada
tveganega kapitala v njegovi matični državi članici. 
(23)          
Za ohranjanje preglednih pogojev za trženje
kvalificiranih skladov tveganega kapitala v celotni Uniji je treba Evropski
organ za vrednostne papirje in trge (ESMA) pooblastiti za vzdrževanje centralne
zbirke podatkov z vsemi kvalificiranimi skladi tveganega kapitala, ki so
registrirani v skladu s to uredbo. 
(24)          
Za zagotavljanje učinkovitega nadzora enotnih
meril iz te uredbe mora ta uredba vsebovati seznam nadzornih pooblastil, ki so
na voljo pristojnim organom. 
(25)          
Za zagotavljanje pravilnega izvajanja mora ta
uredba vsebovati sankcije za kršenje njenih ključnih določb, in sicer
pravil o sestavi portfelja, varovalih v zvezi z identiteto upravičenih
vlagateljev ter uporabi oznake „Evropski sklad tveganega kapitala“ samo s
strani registriranih upraviteljev sklada tveganega kapitala. Določiti je
treba, da se zaradi kršitve teh ključnih določb prepove uporaba
oznake, upravitelj sklada tveganega kapitala pa se izbriše iz registra. 
(26)          
Informacije o nadzoru se morajo izmenjati med
pristojnimi organi v matični državi članici in državah članicah
gostiteljicah ter ESMA. 
(27)          
Za zagotavljanje učinkovitega regulativnega
sodelovanja med subjekti, katerih naloga je nadziranje skladnosti z enotnimi
merili iz te uredbe, mora za vse zadevne nacionalne organe in ESMA veljati
visoka stopnja varovanja poslovne skrivnosti. 
(28)          
S tehničnimi standardi v finančnih
storitvah je treba zagotoviti dosledno uskladitev in visoko stopnjo nadzora v
celotni Uniji. Ker je ESMA organ z visoko specializiranimi strokovnjaki, bi
bilo učinkovito in primerno, da je ta organ pooblaščen za pripravo
osnutkov izvedbenih tehničnih standardov, ki ne vključujejo izbir
politik, pri čemer se osnutki predložijo Komisiji. 
(29)          
Komisijo je treba pooblastiti za sprejemanje
izvedbenih tehničnih standardov z izvedbenimi akti v skladu s
členom 291 Pogodbe o delovanju Evropske unije in členom 15
Uredbe (EU) št. 1095/2010 Evropskega parlamenta in Sveta z dne
24. novembra 2010 o ustanovitvi Evropskega nadzornega organa
(Evropski organ za vrednostne papirje in trge) in o spremembi Sklepa
št. 716/2009/ES ter razveljavitvi Sklepa Komisije 2009/77/ES[16]. ESMA je treba pooblastiti za
pripravo osnutka izvedbenih tehničnih standardov v zvezi z obliko in
metodo postopka obveščanja iz člena 15.
(30)          
Za opredelitev zahtev iz te uredbe je treba
Komisijo pooblastiti za sprejetje aktov v skladu s členom 290 Pogodbe
o delovanju Evropske unije v zvezi z določanjem metod, ki se uporabljajo
za izračunavanje in spremljanje praga iz te uredbe, in določitvijo
vrst nasprotij interesov, ki se jim morajo upravitelji skladov tveganega
kapitala izogibati, ter ukrepov, ki jih je treba izvajati v zvezi s tem. Zlasti
je pomembno, da se Komisija med pripravami ustrezno posvetuje, tudi s
strokovnjaki.
(31)          
Komisija mora pri pripravi in oblikovanju
delegiranih aktov zagotoviti, da so ustrezni dokumenti predloženi Evropskemu
parlamentu in Svetu istočasno, pravočasno in na ustrezen način. 
(32)          
Najpozneje štiri leta po datumu začetka
veljavnosti te uredbe je treba izvesti pregled te uredbe, da se upošteva razvoj
trga tveganega kapitala. Na podlagi tega pregleda mora Komisija predložiti
poročilo Evropskemu parlamentu in Svetu, po potrebi skupaj z zakonodajnimi
predlogi. 
(33)          
Ta uredba spoštuje temeljne pravice in upošteva
načela, ki jih priznava zlasti Listina Evropske unije o temeljnih
pravicah, vključno s pravico do spoštovanja zasebnega in družinskega
življenja (člen 7) ter svobode gospodarske pobude
(člen 16).
(34)          
Direktiva Evropskega parlamenta in
Sveta 95/46/ES z dne 24. oktobra 1995 o varstvu posameznikov pri
obdelavi osebnih podatkov in o prostem pretoku takih podatkov[17] ureja obdelavo osebnih
podatkov, ki se izvaja v državah članicah v okviru te uredbe in pod
nadzorom pristojnih organov držav članic, zlasti javnih neodvisnih
organov, ki jih imenujejo države članice. Uredba (ES) št. 45/2001
Evropskega parlamenta in Sveta z dne 18. decembra 2000 o varstvu
posameznikov pri obdelavi osebnih podatkov v institucijah in organih Skupnosti
in o prostem pretoku takih podatkov[18]
ureja obdelavo osebnih podatkov, ki jo izvaja ESMA v okviru te uredbe in pod
nadzorom evropskega nadzornika za varstvo podatkov.
(35)          
Ta uredba ne sme posegati v uporabo pravil o
državni pomoči za kvalificirane sklade tveganega kapitala.
(36)          
Države članice ne morejo zadovoljivo
doseči cilja te uredbe, zlasti zagotovitve, da se enotne zahteve
uporabljajo za trženje kvalificiranih skladov tveganega kapitala. Unija lahko
zato sprejme ukrepe v skladu z načelom subsidiarnosti iz člena 5
Pogodbe o Evropski uniji. V skladu z načelom sorazmernosti iz tega
člena ta uredba določa enostaven sistem registracije za upravitelje
skladov tveganega kapitala, s čimer se v celoti upošteva potreba po
uravnoteženosti med varnostjo in zanesljivostjo, ki sta povezani z uporabo
oznake „Evropski sklad tveganega kapitala“, ter učinkovitim delovanjem
trga tveganega kapitala in stroški za njegove različne zainteresirane
strani. S tem ta uredba ne presega okvirov, ki so potrebni za doseganje tega
cilja –
SPREJELA NASLEDNJO UREDBO:
POGLAVJE I
VSEBINA, PODROČJE UPORABE IN OPREDELITVE
Člen 1
Ta uredba določa enotne zahteve za
upravitelje kolektivnih naložbenih podjemov, ki želijo uporabljati oznako
„Evropski sklad tveganega kapitala“, in pogoje za trženje kolektivnih
naložbenih podjemov pod to oznako v Uniji, s čimer prispeva k nemotenemu
delovanju notranjega trga. Določa enotna pravila za trženje kvalificiranih
skladov tveganega kapitala upravičenim vlagateljem v celotni Uniji,
sestavo portfelja kvalificiranih skladov tveganega kapitala, upravičene
naložbene instrumente in tehnike, ki jih morajo uporabljati kvalificirani
skladi tveganega kapitala, ter organizacijo, ravnanje in preglednost
upraviteljev skladov tveganega kapitala, ki tržijo kvalificirane sklade
tveganega kapitala v celotni Uniji. 
Člen 2
1.                      
Ta uredba se uporablja za upravitelje kolektivnih
naložbenih podjemov iz člena 3(b), ki imajo sedež v Uniji in jih je
registriral pristojni organ njihove matične države članice v skladu s
členom 3(3)(a) Direktive 2011/61/EU, če ti upravitelji
upravljajo portfelje kvalificiranih skladov tveganega kapitala, katerih
upravljana sredstva skupaj ne presegajo praga 500 milijonov EUR, ali,
v državah članicah, kjer evro ni uradna valuta, ustrezne vrednosti v
nacionalni valuti na dan začetka veljavnosti te uredbe.
2.                      
Pri izračunu praga iz odstavka 1
upraviteljem kolektivnih naložbenih podjemov, ki upravljajo sklade, ki niso
kvalificirani skladi tveganega kapitala, ne bo treba združiti sredstev, s
katerimi se upravlja v teh drugih skladih. 
3.                      
Komisija je pooblaščena za sprejetje
delegiranih aktov v skladu s členom 23, ki določa metode za
izračun praga iz odstavka 1 tega člena in za redno spremljanje
skladnosti s tem pragom.
Člen 3
V tej uredbi se uporabljajo naslednje
opredelitve pojmov:
(a)         
„kvalificirani sklad tveganega kapitala“ pomeni
kolektivni naložbeni podjem, ki vloži vsaj 70 % svojih združenih
kapitalskih vložkov in neporabljenega kapitala na vpoklic v sredstva, ki so
kvalificirane naložbe; 
(b)         
„kolektivni naložbeni podjem“ pomeni podjem, ki
zbira kapital s strani več vlagateljev z namenom vlaganja teh sredstev v
skladu z opredeljeno naložbeno politiko v korist teh vlagateljev in ki ne
potrebuje dovoljenja v skladu s členom 5 Direktive 2009/65/ES;
(c)         
„kvalificirane naložbe“ pomenijo lastniške ali
navidezne lastniške instrumente, ki jih izda:
(i)      kvalificirano portfeljsko podjetje in
jih pridobi neposredno kvalificirani sklad tveganega kapitala od kvalificiranega
portfeljskega podjetja ali 
(ii)      kvalificirano portfeljsko podjetje v
zameno za vrednostni papir kapitala, ki ga izda kvalificirano portfeljsko
podjetje, ali 
(iii)     podjetje, katerega kvalificirano
portfeljsko podjetje je hčerinsko podjetje v večinski lasti in jih
kvalificirani sklad tveganega kapitala pridobi v zameno za lastniški
instrument, ki ga izda kvalificirano portfeljsko podjetje;
(d)         
„kvalificirano portfeljsko podjetje“ pomeni
podjetje, ki v času naložbe kvalificiranega sklada tveganega kapitala ni uvrščeno
na reguliran trg, kot je določeno v točki (14)
člena 4(1) Direktive 2004/39/ES, ima manj kot
250 zaposlenih in njegov letni promet ne presega
50 milijonov EUR ali pa skupna letna bilanca stanja ne presega
43 milijonov EUR ter samo ni kolektivni naložbeni podjem;
(e)         
„kapital“ pomeni lastniški delež v družbi, ki ga
predstavljajo deleži ali druga oblika sodelovanja v kapitalu kvalificiranega
portfeljskega podjetja in se izda vlagateljem;
(f)           
„navidezni lastniški kapital“ pomeni kateri koli
instrument, katerega donos temelji zlasti na dobičku ali izgubah
kvalificiranega portfeljskega podjetja in ki je nezavarovan v primeru
neizpolnitve obveznosti;
(g)         
„trženje“ pomeni vsako neposredno ali posredno
ponudbo ali plasiranje enot ali deležev sklada tveganega kapitala vlagateljem s
stalnim prebivališčem ali registriranim sedežem v Uniji s strani
upravitelja sklada tveganega kapitala ali v imenu upravitelja sklada tveganega
kapitala, ki upravlja ta sklad;
(h)         
„kapital na vpoklic“ pomeni katero koli zavezo, v
skladu s katero mora oseba obvezno pridobiti delež v skladu tveganega kapitala
ali prispevati kapitalske vložke v sklad tveganega kapitala;
(i)           
„upravitelj sklada tveganega kapitala“ pomeni
pravno osebo, katere redna poslovna dejavnost je upravljanje vsaj enega
kvalificiranega sklada tveganega kapitala;
(j)           
„matična država članica“ pomeni državo
članico, v kateri je ustanovljen upravitelj sklada tveganega kapitala ali
ima v njej registrirani sedež;
(k)         
„država članica gostiteljica“ pomeni državo
članico, ki ni matična država članica in v kateri upravitelj
skladov tveganega kapitala trži kvalificirane sklade tveganega kapitala v
skladu s to uredbo;
(l)           
„pristojni organ“ pomeni nacionalni organ, ki ga z
zakonom ali drugim predpisom imenuje matična država članica za
izvajanje registracije upraviteljev kolektivnih naložbenih podjemov iz
člena 2(1).
POGLAVJE II
POGOJI ZA UPRABO OZNAKE „EVROPSKI SKLAD TVEGANEGA KAPITALA“
Člen 4
Upravitelji sklada tveganega kapitala, ki
izpolnjujejo zahteve iz tega poglavja, imajo pravico do uporabe oznake „Evropski
sklad tveganega kapitala“ v zvezi s trženjem kvalificiranih skladov tveganega
kapitala v Uniji. 
Člen 5
1.                      
Upravitelj sklada tveganega kapitala zagotovi, da
se pri pridobivanju sredstev, ki niso kvalificirane naložbe, največ
30 % združenih kapitalskih vložkov in neporabljenega kapitala na vpoklic
sklada uporabi za pridobitev sredstev, ki niso kvalificirane naložbe;
kratkoročni deleži v denarnih sredstvih in njihovih ustreznikih se ne
upoštevajo za izračun te omejitve. 
2.                      
Upravitelj sklada tveganega kapitala ne najema
posojil, izdaja zadolžnic ali jamstev na ravni kvalificiranega sklada tveganega
kapitala niti na ravni kvalificiranega sklada tveganega kapitala ne uporablja
nobene metode, zaradi katere se poveča izpostavljenost sklada prek
izposojanja denarja ali vrednostnih papirjev, vključevanja v pozicije
izvedenih finančnih instrumentov ali kako drugače.
3.                      
Prepoved iz odstavka 2 se ne uporablja za
izposojanje za neobnovljivo obdobje, ki ga ni mogoče podaljšati in ni
daljše od 120 koledarskih dni, za zagotavljanje likvidnosti med vpoklicem
in prejetjem kapitala na vpoklic od vlagateljev. 
Člen 6
Upravitelji skladov tveganega kapitala tržijo
enote in deleže kvalificiranih skladov tveganega kapitala izključno
vlagateljem, ki veljajo za profesionalne stranke v skladu z oddelkom I
Priloge II k Direktivi 2004/39/ES ali se lahko na zahtevo obravnavajo
kot profesionalne stranke v skladu z oddelkom II Priloge II k
Direktivi 2004/39/ES, ali drugim vlagateljem, kadar:
(a)         
se ti drugi vlagatelji obvežejo, da bodo vložili
vsaj 100 000 EUR;
(b)         
ti drugi vlagatelji v dokumentu, ločenem od
pogodbe, ki se sklene za obveznost do vlaganja, pisno navedejo, da se zavedajo
tveganj, ki so povezana s predvideno obveznostjo ali naložbo;
(c)         
upravitelj sklada tveganega kapitala opravi oceno
strokovnega znanja, izkušenj in znanja vlagatelja, pri tem pa ne predvideva, da
ima vlagatelj tržno znanje ter izkušnje, navedene v oddelku I
Priloge II k Direktivi 2004/39/ES;
(d)         
je upravitelj sklada tveganega kapitala zaradi
narave predvidene obveznosti ali naložbe razumno prepričan, da je
vlagatelj sposoben sprejeti lastne naložbene odločitve in razumeti zadevna
tveganja ter da je takšna obveznost primerna za takšnega vlagatelja;
(e)         
upravitelj sklada tveganega kapitala pisno potrdi,
da je opravil oceno iz točke (c) in da so izpolnjeni pogoji iz
točke (d).
Člen 7
Upravitelji sklada tveganega kapitala v zvezi
s kvalificiranim skladom tveganega kapitala, ki ga upravljajo:
(a)         
pri opravljanju svojih dejavnosti ravnajo s
skrbnostjo dobrega strokovnjaka in dobre družbe za upravljanje; 
(b)         
uporabljajo ustrezne politike in postopke za
preprečevanje prestopkov, za katere se lahko razumno pričakuje, da bodo
vplivale na interese vlagateljev in kvalificirana portfeljska podjetja; 
(c)         
izvajajo svoje poslovne dejavnosti tako, da
spodbujajo najboljše interese kvalificiranih skladov tveganega kapitala, ki jih
upravljajo, vlagateljev v te kvalificirane sklade tveganega kapitala, ki jih
upravljajo, in integriteto trga;
(d)         
pri izbiri in rednem spremljanju naložb v
kvalificirana portfeljska podjetja ravnajo izjemno skrbno;
(e)         
imajo ustrezno znanje in razumevanje kvalificiranih
portfeljskih podjetij, v katere vlagajo. 
Člen 8
1.                      
Upravitelji skladov tveganega kapitala opredelijo
in preprečijo nasprotja interesov, če pa se jim ni mogoče
izogniti, upravljajo in spremljajo ter v skladu z odstavkom 4 razkrijejo
ta nasprotja interesov, da bi preprečili njihov negativen vpliv na
interese kvalificiranih skladov tveganega kapitala in njihove vlagatelje ter
zagotovili, da so kvalificirani skladi tveganega kapitala, ki jih upravljajo,
obravnavani pošteno.
2.                      
Upravitelj sklada tveganega kapitala zlasti ugotovi
nasprotja interesa, ki lahko nastanejo med:
(a)         
upravitelji sklada tveganega kapitala, osebami, ki
dejansko opravljajo posle upravitelja sklada tveganega kapitala, zaposlenimi ali
drugimi osebami, ki neposredno ali posredno nadzorujejo upravitelja sklada
tveganega kapitala ali te nadzorujejo njih, in kvalificiranim skladom tveganega
sklada, ki ga upravljajo upravitelji sklada tveganega kapitala ali vlagatelji v
te kvalificirane sklade tveganega kapitala;
(b)         
kvalificiranim skladom tveganega kapitala ali
vlagatelji v ta kvalificirani sklad tveganega kapitala in drugim kvalificiranim
skladom tveganega kapitala, ki ga upravlja isti upravitelj sklada tveganega
kapitala, ali vlagatelji v ta drugi kvalificirani sklad tveganega kapitala.
3.                      
Upravitelji sklada tveganega kapitala vzdržujejo in
vodijo učinkovite organizacijske in administrativne ureditve, da
izpolnjujejo zahteve iz odstavkov 1 in 2.
4.                      
Razkritje nasprotja interesov iz odstavka 1 se
zagotovi, če organizacijska ureditev, ki jo sprejme upravitelj sklada
tveganega kapitala za ugotavljanje, preprečevanje, obvladovanje in
spremljanje nasprotja interesov ne zadošča, da bi lahko z ustrezno stopnjo
gotovosti zagotovili, da bo nevarnost škodovanja interesom vlagateljev
preprečena. Upravitelji skladov tveganega kapitala vlagateljem jasno
razkrijejo splošno naravo ali vire nasprotja interesov, preden začnejo
poslovati v njihovem imenu.
5.                      
Komisija je pooblaščena za sprejemanje
delegiranih aktov v skladu z ukrepi iz člena 23, ki določa:
(a)         
vrste nasprotja interesov iz odstavka 2 tega
člena;
(b)         
ukrepe, ki jih morajo upravitelji sklada tveganega
kapitala sprejeti v zvezi s strukturami ter organizacijskimi in upravnimi
postopki za ugotovitev, preprečevanje, obvladovanje, spremljanje in
razkritje nasprotja interesov.
Člen 9
Upravitelji skladov tveganega kapitala imajo
vedno na voljo zadostna lastna sredstva ter uporabljajo primerne in ustrezne
človeške in tehnične vire, ki so potrebni za pravilno upravljanje
kvalificiranih skladov tveganega kapitala.
Člen 10
Pravila za vrednotenje sredstev se
določijo v statutih kvalificiranega sklada tveganega kapitala. 
Člen 11
1.                      
Upravitelj sklada tveganega kapitala da na voljo
letno poročilo pristojnemu organu matične države članice za vsak
kvalificirani sklad tveganega kapitala, ki ga upravlja, najpozneje
šest mesecev po koncu poslovnega leta. V poročilu so opisane sestava
portfelja kvalificiranega sklada tveganega kapitala in dejavnosti preteklega
leta. Vsebuje revidirane finančne račune za kvalificirani sklad
tveganega kapitala. Pripravi se v skladu z obstoječimi standardi
poročanja in pogoji, o katerih se dogovorijo upravitelj sklada tveganega
kapitala in vlagatelji. Upravitelj sklada tveganega kapitala poročilo na
zahtevo predloži vlagateljem. Upravitelji sklada tveganega kapitala in
vlagatelji se lahko medsebojno dogovorijo o dodatnih razkritjih. 
2.                      
Če mora upravitelj sklada tveganega kapitala
letno finančno poročilo objaviti v skladu z
Direktivo 2004/109/ES Evropskega parlamenta in Sveta[19] v zvezi s kvalificiranim
skladom tveganega kapitala, se lahko informacije iz odstavka 1 tega
člena zagotovijo ločeno ali kot dodatek k letnemu finančnemu
poročilu. 
Člen 12
1.                      
Upravitelji skladov tveganega kapitala vlagatelje
pred odločitvijo o naložbi obvestijo vsaj o naslednjih elementih:
(a)         
istovetnosti upravitelja sklada tveganega kapitala
in vseh drugih ponudnikov storitev, ki pogodbeno sodelujejo z upraviteljem
sklada tveganega kapitala v zvezi z njihovim upravljanjem kvalificiranih
skladov tveganega kapitala, ter opisu njihovih dolžnosti;
(b)         
opisu naložbene strategije in ciljev
kvalificiranega sklada tveganega kapitala, vključno z opisom vrst
kvalificiranih portfeljskih podjetij in drugih sredstev, v katere lahko vlaga
kvalificirani sklad tveganega kapitala, tehnik, ki se lahko uporabljajo, ter
drugih veljavnih naložbenih omejitev; 
(c)         
opisu profila tveganja kvalificiranega sklada
tveganega kapitala in vseh tveganj, povezanih s sredstvi, v katera lahko vlaga
sklad, ali naložbenih tehnik, ki se lahko uporabljajo;
(d)         
opisu postopka vrednotenja kvalificiranega sklada
tveganega kapitala in metodologije oblikovanja cen za vrednotenje sredstev,
vključno z metodami, ki se uporabljajo za vrednotenje kvalificiranih
portfeljskih podjetij;
(e)         
opisu načina izračuna prejemkov
upravitelja sklada tveganega kapitala;
(f)           
opisu vseh plačil, dajatev in stroškov ter
njihovega najvišjega zneska, ki ga neposredno ali posredno krijejo vlagatelji;
(g)         
dosedanjih rezultatih kvalificiranega sklada
tveganega kapitala, če so na voljo;
(h)         
opisu postopkov, s katerimi lahko kvalificirani
sklad tveganega kapitala spremeni naložbeno strategijo ali naložbeno politiko
ali oboje.
2.                      
Če mora kvalificirani sklad tveganega kapitala
objaviti prospekt v skladu z Direktivo 2003/71/ES Evropskega parlamenta in
Sveta[20]
ali v skladu z nacionalno zakonodajo v zvezi s kvalificiranim skladom tveganega
kapitala, se lahko informacije iz odstavka 1 tega člena zagotovijo
ločeno ali kot del prospekta.
POGLAVJE III
NADZOR IN UPRAVNO SODELOVANJE
Člen 13
1.                      
Upravitelji skladov tveganega kapitala, ki
nameravajo uporabljati oznako „Evropski sklad tveganega kapitala“ za trženje
svojih kvalificiranih skladov tveganega kapitala, o tej nameri obvestijo
pristojni organ matične države članice in zagotovijo naslednje
informacije: 
(a)         
istovetnost oseb, ki dejansko opravljajo posle
upravljanja kvalificiranih skladov tveganega kapitala; 
(b)         
istovetnost kvalificiranih skladov tveganega
kapitala, katerih enote ali deleži se tržijo, in njihove naložbene strategije;
(c)         
informacije o ureditvah, ki so se sprejele zaradi
skladnosti z zahtevami iz poglavja II;
(d)         
seznam držav članic, kjer namerava upravitelj
sklada tveganega kapitala tržiti posamezni kvalificirani sklad tveganega
kapitala.
2.                      
Pristojni organ matične države članice
upravitelja sklada tveganega kapitala registrira le, če je prepričan,
da 
(a)         
so informacije, ki se zahtevajo v odstavku 1,
popolne in 
(b)         
so ureditve, ki so se sporočile v skladu s
točko (c) odstavka 1, ustrezne za skladnost z zahtevami iz
poglavja II. 
3.                      
Registracija je veljavna na celotnem ozemlju Unije
in upraviteljem sklada tveganega kapitala omogoča, da kvalificirane sklade
tveganega kapitala trži pod oznako „Evropski sklad tveganega kapitala“.
Člen 14
Upravitelj sklada tveganega kapitala pristojni
organ matične države članice obvesti o tem, kje namerava tržiti:
(a)         
nov kvalificirani sklad tveganega kapitala; 
(b)         
obstoječi kvalificirani sklad tveganega
kapitala v državi članici, ki ni navedena na seznamu iz
člena 13(1)(d).
Člen 15
1.                      
Pristojni organ matične države članice
takoj po registraciji upravitelja sklada tveganega kapitala sporoči, da je
upravitelj sklada tveganega kapitala registriran za države članice,
navedene v skladu členom 13(1)(d), in za ESMA.
2.                      
Države članice gostiteljice, navedene v skladu
s členom 13(1)(d), za upravitelja sklada tveganega kapitala,
registriranega v skladu s členom 13, ne uvedejo nobenih zahtev ali
upravnih postopkov v zvezi s trženjem njegovih skladov tveganega kapitala niti
ne zahtevajo odobritve trženja, preden se to začne.
3.                      
Za zagotavljanje enotne uporabe tega člena
ESMA pripravi osnutke izvedbenih tehničnih standardov, da določi
obliko obvestila.
4.                      
ESMA osnutke izvedbenih tehničnih standardov
predloži Komisiji do [vstaviti datum].
5.                      
Komisiji se podeli pooblastilo za sprejetje
izvedbenih tehničnih standardov iz odstavka 3 tega člena v skladu
s postopkom iz člena 15 Uredbe (EU) št. 1095/2010.
Člen 16
ESMA vzdržuje centralno zbirko podatkov, ki je
javno dostopna na internetu in zajema vse upravitelje skladov tveganega
kapitala, ki so registrirani v Uniji v skladu s to uredbo.
Člen 17
Pristojni organ matične države
članice nadzoruje skladnost z zahtevami iz te uredbe. 
Člen 18
Pristojni organi imajo v skladu z nacionalno
zakonodajo vsa nadzorna in preiskovalna pooblastila, potrebna za opravljanje
svojih funkcij. Zlasti so pooblaščeni, da:
(a)         
zahtevajo dostop do vseh dokumentov v kakršni koli
obliki in prejmejo ali si priskrbijo njihov izvod;
(b)         
zahtevajo, da upravitelj sklada tveganega kapitala
takoj zagotovi informacije; 
(c)         
zahtevajo informacije od katere koli osebe,
povezane z dejavnostmi upravitelja sklada tveganega kapitala ali
kvalificiranega sklada tveganega kapitala; 
(d)         
izvajajo preglede na kraju samem s predhodno najavo
ali brez nje; 
(e)         
izdajo odredbo za zagotovitev, da upravitelj sklada
tveganega kapitala ravna v skladu z zahtevami te uredbe in ne ponovi nobenega
ravnanja, s katerim lahko krši to uredbo.
Člen 19
1.                      
Države članice določijo pravila o
upravnih ukrepih in sankcijah, ki se uporabljajo ob kršitvah določb te
uredbe, in sprejmejo vse ukrepe, potrebne za zagotovitev njihovega izvajanja. Ti
ukrepi in sankcije so učinkoviti, sorazmerni in odvračilni. 
2.                      
Do [24 mesecev po začetku veljavnosti te
uredbe] države članice Komisiji in ESMA sporočijo pravila iz
odstavka 1. Komisijo in ESMA takoj obvestijo o vseh poznejših spremembah
teh pravil.
Člen 20
1.                      
Pristojni organ matične države članice
sprejme ustrezne ukrepe iz odstavka 2, če upravitelj sklada tveganega
kapitala:
(a)         
ne izpolnjuje obveznosti, ki se uporabljajo za
sestavo portfelja, s čimer krši člen 5;
(b)         
ne trži sklada tveganega kapitala upravičenim
vlagateljem, s čimer krši člen 6;
(c)         
se ne registrira pri pristojnem organu svoje
matične države članice, s čimer krši zahteve iz
člena 13.
2.                      
V primerih iz odstavka 1 pristojni organ
matične države članice po potrebi sprejme naslednje ukrepe:
(a)         
prepoved uporabe oznake „Evropski sklad tveganega
kapitala“ za trženje enega ali več kvalificiranih skladov tveganega
kapitala upravitelja sklada tveganega kapitala;
(b)         
izbris upravitelja sklada tveganega kapitala iz
registra.
3.                      
Pristojni organ matične države članice
pristojne organe držav članic gostiteljic, ki so navedene v skladu s
členom 13(1)(d), obvesti o izbrisu upravitelja sklada tveganega
kapitala iz registra iz odstavka 2(b) tega člena.
4.                      
Pravica do trženja enega ali več
kvalificiranih skladov tveganega kapitala pod oznako „Evropski sklad tveganega
kapitala“ v Uniji preneha s takojšnjim učinkom od datuma sklepa
pristojnega organa iz odstavka 2(a) ali (b).
Člen 21
1.                      
Pristojni organi in ESMA medsebojno sodelujejo,
kadar koli je to potrebno pri opravljanju njihovih dolžnosti iz te uredbe. 
2.                      
Izmenjajo si vse informacije in dokumente, potrebne
za prepoznavanje in odpravo kršitev te uredbe. 
Člen 22
1.                      
Vse osebe, ki delajo ali so delale za pristojne
organe ali ESMA, ter revizorji in strokovnjaki, ki dobijo navodila pristojnih
organov, so dolžni varovati poklicno skrivnost. Zaupne informacije, ki jih te
osebe prejmejo med opravljanjem svojih dolžnosti, se ne razkrijejo nobeni osebi
ali organu, razen v obliki povzetka ali združeni obliki, iz katerih ni
mogoče prepoznati posameznih upraviteljev sklada tveganega kapitala in
kvalificiranih skladov tveganega kapitala, pri čemer se ne posega v
primere, za katere veljajo kazensko pravo in postopki iz te uredbe.
2.                      
Pristojnim organom držav članic ali ESMA se ne
prepreči izmenjava informacij v skladu s to uredbo ali drugo zakonodajo
Unije, ki se uporablja za upravitelje skladov tveganega kapitala in
kvalificirane sklade tveganega kapitala. 
3.                      
Če pristojni organi in ESMA prejmejo zaupne
informacije v skladu z odstavkom 2, jih lahko uporabijo le za opravljanje
svojih dolžnosti ter za namen upravnih in sodnih postopkov.
POGLAVJE IV
PREHODNE IN KONČNE DOLOČBE
Člen 23
1.                      
Pooblastilo za sprejetje delegiranih aktov se na
Komisijo prenese pod pogoji iz tega člena.
2.                      
Pooblastilo iz členov 2(3) in 8(5) se
Komisiji podeli za obdobje štirih let od datuma začetka veljavnosti
te uredbe. Komisija pripravi poročilo o prenosu pooblastila vsaj
devet mesecev pred koncem štiriletnega obdobja. Prenos pooblastila se
samodejno podaljša za enako obdobje, razen če Evropski parlament ali Svet
temu podaljšanju nasprotuje vsaj tri mesece pred iztekom vsakega obdobja.
3.                      
Evropski parlament ali Svet lahko kadarkoli
prekliče prenos pooblastila iz členov 2(3) in 8(5). S
sklepom o preklicu preneha veljati pooblastilo, navedeno v tem sklepu. Preklic
začne veljati dan po objavi sklepa v Uradnem listu Evropske unije ali na
poznejši dan, ki je v njem določen. Sklep ne vpliva na veljavnost že
veljavnih delegiranih aktov.
4.                      
Komisija takoj po sprejetju delegiranega akta o tem
istočasno obvesti Evropski parlament in Svet.
5.                      
Delegirani akt, sprejet v skladu s
členom 2(3) ali 8(5), začne veljati le, če temu Evropski
parlament in Svet v dveh mesecih od uradnega obvestila, ki sta ga prejela
v zvezi s tem aktom, ne nasprotujeta ali če pred iztekom navedenega roka
Evropski parlament in Svet oba uradno obvestita Komisijo, da ne nameravata
nasprotovati sprejetju akta. Ta rok se na pobudo Evropskega parlamenta ali
Sveta podaljša za dva meseca.
Člen 24
1.                      
Komisija to uredbo pregleda najpozneje
štiri leta po začetku njene uporabe. Pregled zajema splošno
preučitev delovanja pravil te uredbe ter izkušnje, pridobljene z njihovo
uporabo, med drugim: 
(a)         
obseg, v katerem upravitelji sklada tveganega
kapitala uporabljajo oznako „Evropski sklad tveganega kapitala“ v
različnih državah članicah, ali v državi ali čezmejno; 
(b)         
obseg uporabe te uredbe, vključno s pragom
500 milijonov EUR. 
2.                      
Po posvetovanju z ESMA Komisija predloži
poročilo Evropskemu parlamentu in Svetu, če je to primerno, skupaj z
zakonodajnim predlogom. 
Člen 25
Ta uredba začne veljati na dvajseti dan
po objavi v Uradnem listu Evropske unije. Uporablja se od
22. julija 2013, razen členov 2(3) in 8(5), ki se
uporabljata od datuma začetka veljavnosti te uredbe.
Ta uredba je v celoti zavezujoča
in se neposredno uporablja v vseh državah članicah.
V Bruslju,
Za Evropski parlament                                  Za
Svet
Predsednik                                                     Predsednik
[1]               V skladu z najnovejšo raziskavo Evropske centralne banke
(ECB), v kateri je več kot 50 % vzorčenih MSP na
euroobmočju poročalo o povečanju obrestnih mer, ki so jih
zaračunavale banke, in splošnem zaostrovanju kreditnih pogojev za
bančna posojila za MSP.
[2]               V
zadnji raziskavi (september 2010–februar 2011) o dostopu do finančnih
sredstev za MSP na euroobmočju, ki jo je izvedla Evropska centralna banka
(ECB) in pripravila skupaj z Evropsko komisijo, je približno 15 %
sodelujočih MSP kot svojo najbolj perečo težavo navedlo „dostop do
finančnih sredstev“, pri čemer se to ni spremenilo v primerjavi s
predhodnimi raziskavami. http://www.ecb.europa.eu/pub/pdf/other/accesstofinancesmallmediumsizedenterprises201104en.pdf?b704f6b228e071bea9507d7569412805.
[3]               Vir: ocene Evropskega združenja zasebnega lastniškega in
tveganega kapitala (EVCA) za leto 2011.
[4]               http://ec.europa.eu/europe2020/index_sl.htm,
3. marec 2010, in priznan tudi znotraj Unije inovacij, http://ec.europa.eu/research/innovation-union/index_en.cfm?pg=keydocs,
6. oktober 2010.
[5]               http://ec.europa.eu/internal_market/smact/docs/20110413-communication_en.pdf,
13. april 2011.
[6]               http://eur-lex.europa.eu/LexUriServ/LexUriServ.do?uri=COM:2011:0669:FIN:SL:PDF.
[7]               Tvegani kapital je vključen pri treh vrstah
financiranja: (i) neformalnih naložbah poslovnih angelov, (ii) tveganemu
kapitalu ter (iii) trgih vrednostnih papirjev, specializiranih za MSP in družbe
z visoko stopnjo rasti.
[8]               Končno poročilo akcijskega načrta za
tvegani kapital za leto 2003: http://ec.europa.eu/internal_market/securities/riskcapital/index_en.htm.
[9]               http://ec.europa.eu/internal_market/investment/venture_capital_en.htm.
[10]             UL C , , str. .
[11]             UL C , , str. .
[12]             UL C , , str. .
[13]             UL L 302, 17.11.2009, str. 32.
[14]             UL L 174, 1.7.2011, str. 1.
[15]             UL L 145, 30.4.2004, str. 1.
[16]             UL L 331, 15.12.2010, str. 84.
[17]             UL L 281, 23.11.1995, str. 31.
[18]             UL L 8, 12.1.2001, str. 1.
[19]             UL L 390, 31.12.2004, str. 38.
[20]             UL L 345, 31.12.2003, str. 64.